Lauri Tähkän diskografia

Suomalaisen laulajan ja lauluntekijän Lauri Tähkän diskografia koostuu viidestä studioalbumista, yhdestä kokoelmalevystä, 37 singlestä ja yhdeksästä musiikkivideosta. Tämän lisäksi hän on vieraillut muiden artistien kappaleilla ja esiintynyt useilla eri julkaisuilla.
Lauri Tähkä nousi julkisuuteen Lauri Tähkä &amp; Elonkerjuu -yhtyeen solistina. Yhtye julkaisi kuusi studioalbumia, ja sen levyjä on myyty yhteensä yli 500 000 kappaletta. Vuonna 2011 Lauri Tähkä erosi Elonkerjuusta. Hänen ensimmäinen soolosinglensä ”Sytytä mun sydämeni” julkaistiin vuonna 2010 "Maailman kauneimmat joululaulut 2" -kokoelmalevyltä. Lauri Tähkän debyyttialbumi "Polte" julkaistiin Universal Music Groupin kautta 26. lokakuuta 2011. Levy nousi Suomen virallisen albumilistan toiselle sijalle. Se myi julkaisupäivänään platinalevyyn oikeuttavan määrän eli 20 000 kappale. "Polte" on sittemmin myynyt yli 47 000 kappaletta eli tuplaplatinaa. Levytä julkaistiin kolme singleä, joista ”Syyskuun kyy” ja levyn nimikkokappale nousivat listojen kärkikymmenikköön. Toukokuussa 2012 julkaistiin single ”Kesä eletään”.
Lauri Tähkän toinen studioalbumi "Hurmaan" julkaistiin 27. syyskuuta 2013, ja se nousi jälleen albumilistan toiselle sijalle. Levy ylitti platinarajan kahdessa viikossa, ja sitä on myyty yli 20 000 kappaletta. Levyn kolmesta singlestä ”Saat syttymään” nousi latauslistan viidennelle ja radiosoittolistan kuudennelle sijalle. Vuonna 2014 Lauri Tähkä julkaisi Seinäjoen Tangomarkkinoiden sävellys- ja sanoituskilpailun voittaneen ”Kiivas ja kaunis” -singlen, joka nousi latauslistan viidenneksi. Hänen kolmas studioalbuminsa "Jouluni laulut" julkaistiin 7. marraskuuta 2014, ja se sijoittui albumilistan kymmenenneksi. Levyä on myyty kultalevyyn oikeuttava määrä eli yli 10 000 kappaletta. Albumilta julkaistiin yksi single. Vuonna 2015 Tähkä nähtiin Ylen "SuomiLove"-musiikkiohjelmassa, jonka pohjalta hän julkaisi cover-version Dave Lindholmin kappaleesta ”Miss mun rakkaus uinuu?”.
Keväällä 2015 Lauri Tähkä solmi uuden levytyssopimuksen Warner Music Finlandin kanssa. Hänen neljäs studioalbuminsa "Vien sut täältä kotiin" julkaistiin 16. syyskuuta 2016, ja se nousi albumilistan kärkeen. Albumi on striimannut platinaa. Levyltä julkaistiin kolme singleä. ”Morsian” nousi Suomen radiokanavien soitetuimmaksi kappaleeksi ja striimasi tuplaplatinaa. ”Minun Suomeni” ja ”Sinä olet minun” ovat striimanneet kultaa. Syksyllä 2014 Lauri Tähkä nähtiin Nelosen "Vain elämää" -musiikkiohjelman viidennellä tuotantokaudella, jonka pohjalta hän julkaisi kuusi singleä. Lauri Tähkän versio alun perin Mikael Gabrielin levyttämästä ”Kipua”-kappaleesta nousi listojen viiden kärkeen. Kappale on striimannut platinaa.
Lauri Tähkä julkaisi 11. marraskuuta 2016 ensimmäisen kokoelmalevynsä "Polttavimmat", joka nousi albumilistan 18. sijalle. Maaliskuussa 2017 Lauri Tähkä nähtiin TV5:n "Anssi Kela ja isot biisit" -musiikkiohjelmassa, jonka pohjalta hän julkaisi cover-version Freemanin kappaleesta ”Ajetaan tandemilla”. Marraskuussa Lauri Tähkän versio kappaleesta ”Varpunen jouluaamuna” julkaistiin singlenä "Joulu"-kokoelmalevyltä. Joulukuussa Lauri Tähkä nähtiin C More -suoratoistopalvelun "Alasti-klubi" -ohjelmassa, jonka pohjalta hän julkaisi uuden version kappaleestaan ”Sinä olet minun”.
Kesäkuussa 2018 Lauri Tähkä julkaisi singlen ”Mä en pelkää”, joka nousi muun muassa radiosoittolistan ensimmäiselle sijalle. Kappale on striimannut platinaa. Joulukuussa hän julkaisi singlen ”Palavaa vettä”, joka nousi lataus- ja radiosoittolistan kärkeen. Kappale on striimannut platinaa, ja siitä tuli vuonna 2019 Suomen radiosoittolistan ensimmäisellä sijalla pisimpään pysynyt kappale. Lauri Tähkän viides studioalbumi "Meidän tulevat päivät" julkaistiin 1. maaliskuuta 2019, ja se nousi albumilistan ensimmäiselle sijalle. Levy on ylittänyt platinarajan. Myös singlet ”Mustaherukan tuoksuinen tyttö” ja ”Jääkukkia” nousivat listoille.
Syksyllä 2019 Lauri Tähkä nähtiin "Vain elämää" -ohjelman kymmenennellä tuotantokaudella, jonka pohjalta hän julkaisi seitsemän single. Alun perin Antti Tuiskun esittämä ”Blaablaa (En kuule sanaakaan)” nousi latauslistan kärkeen, sekä single- ja striimauslistan toiseksi. Kappale on striimannut kultaa. Kauden päätteeksi ohjelmasta esitettiin myös kolme joulujaksoa, joiden pohjalta Lauri Tähkä julkaisi kolme singleä.